Man jaag glo teen meer as 240 km/h | Maroela Media
'n Werktuigkundige is verlede week in hegtenis geneem na hy glo met 'n kliënt se motorfiets op die N1 teen 'n spoed van 247 km/h in die rigting van Bellville gejaag het.
Hy was een van vier persone wat verlede week deur die Stad Kaapstad se verkeersdepartement in hegtenis geneem is.
Dié werktuigkundige het verby 'n beampte van die stad se sogenaamde Ghost Squad gejaag. Die beampte het hom toe agternagesit en van die pad af getrek. Hy is in hegtenis geneem vir roekelose en nalatige bestuur.
JP Smith, burgemeesterskomiteelid vir veiligheid, het gesê spoedoortredings het ten tyde van die afsonderingstydperk toegeneem weens die verkeer wat afgeneem het.
"Daar is geen verskoning vir sulke gedrag nie. Dié werktuigkundige het sy eie en ander padgebruikers se lewens in gevaar gestel," sê Smith.
Die Stad Kaapstad se metropolisie en verkeersdepartemente het verlede week vier persone in hegtenis geneem, op 'n voertuig beslag gelê en sowat 20 625 boetes opgelê waaronder 9 494 boetes vir die oortreding van die afsonderingsregulasies.
Die stad se metropolisie het tydens die afsondering in totaal 644 boetes opgelê vir verskillende verkeersoortredings. Sowat 506 boetes is ook opgelê vir persone wat versuim het om ten tyde van afsondering by die huis te bly en die afsonderingsregulasies na te kom. Twee persone is ook in hegtenis geneem vir die onwettige vervoer van alkohol.
'n Vier-en-dertigjarige verdagte is Sondag in hegtenis geneem vir die besit van dwelms nadat dwelms in sy voertuig op die hoek van Voortrekker- en Karoostraat in Bellville gevind is. Polisiebeamptes het Saterdag tydens 'n padblokkade op die R300 in Kaapstad 12 bottels bier van 1 liter elk in 'n voertuig gevind. Twee mans is in verband hiermee in hegtenis geneem.
'n Vier-en-twintigjarige man is Vrydag op die N2 in hegtenis geneem vir dronkbestuur en vir die oortreding van die afsonderingsregulasies. Hy het glo ook 'n polisiebeampte geklap terwyl hy hom ondervra het.
Polisiebeamptes het ook tydens 'n padblokkade op die N7 in Kaapstad 'n persoon in hegtenis geneem wat 'n onwettige tydelike asielpermit in sy besit gehad het. Hy het eers geweier om enige persoonlike inligting vir die polisiebeamptes te gee. Hy is na die Milnerton-polisiestasie geneem.
Smith sê soos die afsonderingsregulasies verander het, het meer mense vrylik begin rondbeweeg. Dit het ook veroorsaak dat daar meer verkeer op die paaie is.
"Meer inwoners het ook begin kanse waag om die afsonderingsregulasies te oortree. Misdadigers het die geleentheid gebruik om wette te oortree. Die afsondering het almal beïnvloed en die aantal inhegtenisnemings en boetes is 'n bewys dat nie almal ernstig is daaroor om veilig te bly nie," het Smith gesê.
Is dit onwettig om drank te vervoer as dit jou eie is van jou plaas na jou dorps huis of vice versa?
Presies hóé vinnig moes die beampte jaag om die jaagduiwel in te haal?
247 km/h…… nog nie eers behoorlik in 3de rat gewees nie. Die man moes sekerlik afgeslek het, dis al hoe die metro hom kon vang. My opinie is dat die motorfiets ryer baie dom was. Jy as metro gaan my nie teen daai spoed (wat nog nie top spoed is nie) vang nie. Veral nie as ek verkeer kry om tussen deur te vleg nie.
Dis baie maklik. Ons wil mos die wereld volg met Covic 19. Maak dan soos die ander lande. Vat sy lisensie permanent weg